# Skærtorsdag

## 02-04-2015

## Tekstrække: FØRSTE RÆKKE

Læsning

Dette hellige evangelium skriver evangelisten Matthæus: Den første dag under de usyrede brøds fest kom disciplene hen til Jesus og spurgte: »Hvor vil du have, at vi skal forberede påskemåltidet til dig?« Han svarede: »Gå ind i byen til den og den, og sig til ham: Mesteren siger: Min time er nær; hos dig vil jeg holde påskemåltidet sammen med mine disciple.« Og disciplene gjorde, som Jesus havde pålagt dem, og forberedte påskemåltidet. Da det blev aften, satte han sig til bords med de tolv. Og mens de spiste, sagde han: »Sandelig siger jeg jer: En af jer vil forråde mig.« De blev meget bedrøvede og begyndte én efter én at spørge ham: »Det er vel ikke mig, Herre?« Han svarede dem: »Det er ham, som med hånden dyppede i fadet sammen med mig, der vil forråde mig. Menneskesønnen går bort, som der står skrevet om ham, men ve det menneske, som Menneskesønnen forrådes af. Det var bedre for det menneske, om det aldrig var født.« Judas, som forrådte ham, spurgte: »Det er vel ikke mig, Rabbi?« Han svarede ham: »Du sagde det selv.« Mens de spiste, tog Jesus et brød, velsignede og brød det, gav sine disciple det og sagde: »Tag det og spis det; dette er mit legeme.« Og han tog et bæger, takkede, gav dem det og sagde: »Drik alle heraf; dette er mit blod, pagtens blod, som udgydes for mange til syndernes forladelse. Jeg siger jer: Fra nu af skal jeg ikke drikke af vintræets frugt, før den dag jeg drikker den som ny vin sammen med jer i min faders rige.« Og da de havde sunget lovsangen, gik de ud til Oliebjerget. Matt 26,17-30

Trosbekendelsen

Lad os blive stående og sammen bekende vores kristne tro:

Vi forsager Djævelen og alle hans gerninger og alt hans væsen.

Vi tror på Gud Fader, den Almægtige, himlens og jordens skaber.

Vi tror på Jesus Kristus, hans enbårne Søn, vor Herre,

som er undfanget ved Helligånden, født af Jomfru Maria, pint under Pontius Pilatus, korsfæstet, død og begravet, nedfaret til dødsriget, på tredje dag opstanden fra de døde,

opfaret til himmels, siddende ved Gud Faders, den Almægtiges, højre hånd,

hvorfra han skal komme at dømme levende og døde.

Vi tror på Helligånden,

den hellige, almindelige kirke,

de helliges samfund, syndernes forladelse,

kødets opstandelse og det evige liv. Amen

Prædiken

Den tekst, som vi netop har lyttet til, foregår på en af de vigtigste aftener i hele det jødiske år: påskemåltidets aften.

Påskefesten var begyndt, den fest hvor jøderne mindedes, hvordan deres folk, israelitterne, blev udfriet i Egypten.

Jøder i titusindvis var strømmet til Jerusalem fra nord og syd og øst og vest for at deltage i påskefejringen. De lejede sig ind hos de fastboende i byen eller boede i telte.

Alle grupper medbragte et levende lam eller købte et i Jerusalem. Og om eftermiddagen skærtorsdag havde tempelpræsterne rigtig travlt.

De mange tusind lam blev slagtet. Fedtet og indvoldene blev brændt på brændofferalteret, og blodet, som jøder ikke måtte spise, blev ledt væk gennem et afløb.

Det kød, der var tilbage, fik familierne så igen, for det skulle spises ved aftenens påskemåltid.

Det nye Testamente fortæller, at Jesus og hans disciple som en slags familiegruppe også lejede en sal i et hus, hvor de kunne holde påskemåltid - ligesom alle de andre gjorde

Der var altså feststemning i alle de mange små hjem i Jerusalem, som man vist kun kan sammenligne med vores juleaften.

Påskemåltidet begyndte med en takkebøn og et bæger vin. Og så kom det øjeblik, da yngste deltager ved bordet stillede det faste spørgsmål: ”Hvorfor er denne nat anderledes end alle andre nætter?”

Det var nemlig stikordet til, at husfaderen skulle begynde at fortælle den store bibelske historie om ”dengang vi var trælle i Ægypten, og hvordan Gud Herren førte os ud derfra med stærk hånd og udstrakt arm”.

I husker nok fortællingen, hvordan israelitterne var slaver i Ægypten og blev pint og plaget.

Og hvordan Moses af Herren fik besked på at befri folket - føre det i samlet flok ud af Ægypten og hjem til deres eget land.

Det gik bare ikke helt glat, for Farao sagde igen og igen nej, og derfor skulle der hele ti plager til at få ham til at overgive sig.

Og denne aften genfortalte husfaderen altså, hvordan Israelitterne blev udfriet:

Han fortalte om hvordan Moses, som den første af de ti plager gjorde Nilens vand til blod. En plage der kom til at vare i hele 7 dage. Konsekvenserne var frygtelige: fiskene døde, Nilen stank, og egypterne kom til at mangle drikkevand.

Men da Farao ikke ville lade israelitterne gå sendte Moses i den anden plage frøer ud over hele Egypten.

Der kom frøer alle vegne: i egypternes huse, i deres senge, bageovne og i deres dejtrug. Og selv da frøerne endelig døde, kom det til at stinke af rådne frøer over hele landet.

Men da farao ikke ville lade israelitterne gå, slog Moses, som begyndelsen på den tredje plage, i jordens støv med sin stav, så der kom myg over hele landet.

Heller ikke denne plage fik Farao til at lade israelitterne gå, derfor sendte Moses, i den fjerde plage, fluer ind over hele Egypten – dog undtagen, dér, hvor Israelitterne boede.

Heller ikke dette hjalp.

I den femte plage kom der kvægpest – både blandt heste, æsler, kameler, køer, og får – men igen gik denne plage forbi israelitternes kvæg.

Og i den sjette plage sendte Moses bylder og udslæt ud over hele Egypten, og i den syvende plage hagl så store, at de slog de dyr og mennesker ihjel på markerne, og i den ottende plage, sendte Gud græshopper ud over hele Egypten, som så åd alle de planter, som haglene ikke allerede havde smadret.

For Farao ville stadigvæk ikke lade israelitterne gå.

I den niende plage kom der total formørkelse over hele Egypten i tre dage, det blev så mørkt, at man ikke kunne se en finger foran sig – og igen ramte plagen kun egypterne, for der hvor israelitterne boede blev det ikke mørkt.

Først efter den tiende og sidste plage, hvor Gud sendte sin dødsengel ud og slog alt førstefødt ihjel i hele Egypten, gav Farao op og slip på israelitterne.

Og det er netop også fra denne tiende plage, at påskefestens navn kommer fra – ordet påske betyder nemlig ”at gå forbi”.

For den eneste måde israelitterne kunne sørge for at dødsenglen ville gå forbi deres hjem, var ved at gøre som Gud havde instrueret Moses i, nemlig:

de skulle slagte et helt perfekt lam, stege det, spise det i al hast, og blodet skulle de smøre på gadedørens karme.

Dette gjorde Israelitterne, og da det blev nat, sendte Gud dødsenglen ud over hele Egypten, og alle steder blev den førstefødte slået ihjel – undtagen i de hjem, hvor der var blevet smurt blod på gadedørens karme.

Da det hele var overstået og Farao havde givet op, forlod israelitterne Ægypten i samlet flok med Moses i spidsen.

De gik fra slaveri til frihed, og Moses beordrede at denne dag fra nu af skulle blive en mindedag om udfrielsen fra Egypten.

Det var så lige præcis det Jesus, og hans disciple, og alle andre jøder gjorde denne aften i Jerusalem.

De fejrede påskemåltidet til minde om, at slaveriet var overstået, og at dødsenglen var gået dem forbi.

Men så skete jo også noget helt særligt denne aften – i dette rum, hvor Jesus og hans disciple sad.

Den blev nemlig også startskuddet til den nadver, som vi fejrer i kirken – også i dag.

Jeg vil vise jer, at nadveren ikke var noget, Jesus hentede lige ud af den blå luft.

For på denne aften, sammen med disciplene forvandlede Jesus nemlig det jødiske påskemåltid til den nadver, som vi kender.

Dagens tekst fortæller hvordan Jesus tog brødet i sine hænder, og så *skulle* han have sagt omtrent sådan: ”Dette er elendighedens brød, som vore forfædre spiste i Ægyptens land”.

Men i stedet brød han det gamle ritual og sagde: ”Tag det og spis det. Dette er mit legeme”.

På samme måde tog han bægeret med vin. Og så *skulle* han have sagt omtrent:

”Lovet være du, Herre vor Gud, verdens konge, som skaber vinstokkens frugt”. Men i stedet sagde han noget andet. Han brød det ældgamle ritual og sagde: ”Drik alle heraf; dette er mit blod, pagtens blod, som udgydes for mange til syndernes forladelse”.

Disciplene må være blevet dybt rystede. De forstod nok, at her skete der noget, men vidste ikke, hvad det var. For de vidste jo ikke, hvad der ville ske dagen efter: At deres Mester skulle gå gennem korsfæstelse, død - og opstandelse.

Det er et stort spørgsmål, hvor meget disciplene fattede, da Jesus brød det gamle ritual og gjorde sig selv til det hellige måltids midtpunkt - gjorde påskemåltidet til nadver.

Men det, de ikke fattede, fatter vi. For vi véd jo, at han den næste dag blev korsfæstet, dvs. såret for vore overtrædelser og knust for vore synder.

Og vi véd, at han påskemorgen opstod af graven, det vil sige banede vej ud af døden.

Vi forstår, hvad disciplene den aften ikke forstod: nemlig at Jesus her stod så at sige på ”randen af sin grav”.

Påsken har for os kristne i og med Jesu død og opstandelse fået en endnu dybere betydning.

Ordet ”påske” betyder jo stadigvæk ”At gå forbi”.

For ligesom at lammets blod på dørstolperne fik dødsenglen til at gå forbi, sådan har Jesu blod, som flød på korsets planker, også fået den betydning for os, at når vi tror på ham, og mindes ham, når vi spiser brødet og drikker vinen ved nadverbordet, så vil døden ikke have samme magt over os længere. Den vil gå os forbi, fordi vi også er blevet sat fri.

*Lad os bede*

Lovprisning

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen

Kirkebøn

Fri bøn.

Himmelske far, vi be’r dig nu særligt for de, der er ramt af sygdom, sorg, ulykke, savn og død:

Trøst de bedrøvede og bange, giv frihed og retfærdighed til de fattige og undertrykte, mæt de sultne, helbred de syge, hjælp de hjemløse og landflygtige, vær hos de fangne, giv nyt mod og håb til de bekymrede, ensomme og modløse.

Gud vi beder dig også for at du må gribe ind og skabe fred, der hvor der i dag er krig og ufred.

Herre, vi beder dig også for vort land, vores regering, kongehus, vor familie og alle, vi holder af og er forbundet med: Hold din skærmende hånd over os, og bevar os fra indbyrdes strid og opløsning.

Giv os styrke og vilje til at hjælpe og tilgive hinanden.

Herre, vi beder dig for din kirke her og ud over hele jorden: særligt for dem, som bliver forfulgt, fordi de er kristne. Velsign kirken og forny den ved din Ånd. Lad den altid være i bevægelse og lær os ikke blot at høre dit ord, men også at gøre, som du har sagt.

 Apostolsk velsignelse

Lad os med apostlen tilønske hinanden:

Vor Herre Jesu Kristi nåde. Og Guds kærlighed

og Helligåndens fællesskab være med os alle! Amen